Diari Oficial de la Generalitat Valenciana


Sumari del DOGV 9967, del 28-10-2024 (2024/11265)

RESOLUCIÓ de 21 d’octubre de 2023 del conseller de Sanitat, per la qual s'acorda l'acreditació per a la indicació, ús i autorització de dispensació de medicaments i productes sanitaris d'ús humà, en l'àmbit de les cures generals i en l'àmbit de les cures especialitzades, de les infermeres i infermers amb una experiència professional mínima d'un any en centres, servicis i institucions sanitàries, així com de les infermeres i infermers que hagen superat el corresponent curs d'adaptació a través de l'Escola Valenciana d'Estudis de la Salut.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9967

Data del DOGV
:   28-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11738

CVE
:   HLXA-G-7781-94763

Data del document
:   21-10-2024

Organisme emissor
:   Conselleria de Sanitat

Tipus de document
:   Resolució

Correcció d'errades

1. La indicació, ús i autorització per a la dispensació de medicaments i productes sanitaris d'ús humà de les infermeres i infermers ha demostrat ser eficaç i eficient en tots els països on s'ha implantat, i ha reduït el gasto sanitari, optimitzat els recursos i millorat la qualitat assistencial i la satisfacció de les persones usuàries dels servicis de salut. De la mateixa manera, resulta un fet contrastat que la mesura impacta positivament en la seguretat dels pacients, ja que contribuïx a reduir l'automedicació, permet detectar més ràpidament els possibles efectes farmacològics adversos i fomenta el compliment i l’adhesió al tractament farmacològic, alhora que normalitza una realitat quotidiana del desenrotllament de les competències d'estos professionals.

2. El Reial decret legislatiu 1/2015, de 24 de juliol, pel qual s'aprova el text refós de la Llei de garanties i ús racional dels medicaments i productes sanitaris, va preveure en l’article 79.1 que els infermers i infermeres podien de manera autònoma indicar, usar i autoritzar la dispensació dels medicaments no subjectes a prescripció mèdica i els productes sanitaris relacionats amb el seu exercici professional, i que el Govern regularia la indicació, ús i autorització de determinats medicaments subjectes a prescripció mèdica per part dels infermers i infermeres, i també fixaria els criteris generals, els requisits específics i els procediments per a l'acreditació d'estos professionals.

3. El Reial decret 954/2015, de 23 d'octubre, pel qual es regula la indicació, ús i autorització de dispensació de medicaments i productes sanitaris d'ús humà per part dels infermers i infermeres, en la redacció que en fa el Reial decret 1302/2018, de 22 d'octubre, després de la Sentència del Tribunal Constitucional 76/2018, de 5 de juliol de 2018, dictada en el conflicte positiu de competències núm. 1866-2016, establix que correspon a la persona titular de l'òrgan competent de la comunitat autònoma respectiva atorgar l'acreditació de les infermeres i infermers responsables de cures generals i de les infermeres i infermers responsables de cures especialitzades, per a la indicació, ús i autorització de dispensació de medicaments i productes sanitaris d'ús humà, amb subjecció als requisits regulats en l'article 9 del Reial decret.

Així mateix, l'article 10 de l’esmentat Reial decret 954/2015 establix que el procediment per a l'acreditació de les infermeres i infermers el regularan les comunitats autònomes en l'àmbit de les seues competències.

4. En el context de l’esmentat marc normatiu s'ha publicat el Decret 145/2020, de 25 de setembre, del Consell, de regulació del procediment d'acreditació per a la indicació, ús i autorització de dispensació de medicaments i productes sanitaris d'ús humà per part de les infermeres i infermers a la Comunitat Valenciana.

Amb anterioritat a l'entrada en vigor de l’esmentat Decret 145/2020, es va publicar una primera resolució d'acreditació, de data 1 de juliol de 2019, de les infermeres i infermers que desenrotllaven la seua activitat en l'àmbit de les cures generals en centres, servicis i institucions sanitàries de gestió directa dependents de la conselleria competent en matèria de sanitat i adscrits a esta. Amb posterioritat a este, s'han publicat resolucions de les dates següents:

1a. 4 de febrer de 2021, resolució que acredita d'ofici un nou grup de professionals que complien amb els requisits establits en l'article 3.1 del Decret 145/2020, de 25 de setembre.

2a. 30 de juliol de 2021, resolució que acredita d'ofici en l'àmbit de les cures especialitzades un nou grup de professionals que complien amb els requisits establits en l'article 3.2 del Decret 145/2020 de 25 de setembre.

3a. 21 d'abril de 2022, resolució que acredita d'ofici i a instàncies de part en l'àmbit de les cures generals i en l'àmbit de les cures especialitzades un nou grup de professionals que complien amb els requisits establits en l'article 3.1 i 3.2 del Decret 145/2020 de 25 de setembre.

4a. 27 d'octubre de 2022, resolució que acredita d'ofici i a instàncies de part en l'àmbit de les cures generals i en l'àmbit de les cures especialitzades un nou grup de professionals que complien amb els requisits establits en l'article 3.1 i 3.2 del Decret 145/2020 de 25 de setembre.

5a. 10 de maig de 2023, resolució que acredita d'ofici i a instàncies de part en l'àmbit de les cures generals i en l'àmbit de les cures especialitzades un nou grup de professionals que complien amb els requisits establits en l'article 3.1 i 3.2 del Decret 145/2020 de 25 de setembre.

6a. 20 d'octubre de 2023, resolució que acredita d'ofici i a instàncies de part en l'àmbit de les cures generals i en l'àmbit de les cures especialitzades un nou grup de professionals que complien amb els requisits establits en l'article 3.1 i 3.2 del Decret 145/2020 de 25 de setembre.

7a. [24 de maig de 2024,](https://dogv.gva.es/datos/2024/05/31/pdf/2024_4910.pdf)   resolució que acredita d'ofici i a instàncies de part en l'àmbit de les cures generals i en l'àmbit de les cures especialitzades un nou grup de professionals que complien amb els requisits establits en l'article 3.1 i 3.2 del Decret 145/2020 de 25 de setembre.

En esta resolució, que inclou igualment les i els professionals dels consorcis, s'establix com a data per al càlcul dels servicis computats per a obtindre l’esmentada acreditació el 31 d'agost de 2024, i s’ha de tindre en compte que el còmput del requisit de l'experiència professional no comprén el període corresponent a la formació especialitzada via infermer/a intern/a resident (IIR).

Esta acreditació es realitza tant d'ofici, tenint en compte l'existència de bases de dades pròpies en les quals s'arreplega informació contrastada i suficient com per a garantir la comprovació del compliment del requisit temporal exigit pel Decret 145/2020, de 25 de setembre, com a sol·licitud de persona interessada, a través del procediment telemàtic obert al maig de 2021 per a realitzar també l'acreditació de les infermeres i infermers del sector privat o centres de titularitat pública no dependents de la Conselleria de Sanitat, tenint en compte l'existència d'un registre de sol·licituds acompanyades de la corresponent documentació requerida per l’esmentat Decret 145/2020, i ha sigut revisat i comprovat el compliment dels requisits exigits pel Reial decret 954/2015, de 23 d'octubre. S'inclou igualment, i per segona vegada, l'acreditació que es realitza d'ofici a conseqüència de la finalització del curs d'adaptació habilitador realitzat a través de l'Escola Valenciana d'Estudis de la Salut.

5. Des del punt de vista formal, esta resolució d'acreditació per a la indicació, ús i autorització de dispensació de medicaments i productes sanitaris d'ús humà de les infermeres i infermers, es dicta d’acord amb l'article 36.3 de la Llei 39/2015, d'1 d'octubre, del procediment administratiu comú de les administracions públiques, que preveu que «Quan haja de dictar-se una sèrie d'actes administratius de la mateixa naturalesa, com ara nomenaments, concessions o llicències, podran refondre's en un únic acte, acordat per l'òrgan competent, que especificarà les persones o altres circumstàncies que individualitzen els efectes de l'acte per a cada interessat».

Este acte administratiu serà objecte de publicació en el *Diari Oficial de la Generalitat Valenciana*  (DOGV), d'acord amb l'article 7.6 del Decret 145/2020, de 25 de setembre, que establix la publicació de la comunicació de la resolució, i figuraran en annexos separats els diferents grups d'infermeres i infermers susceptibles de l'acreditació o sol·licitants d’esta mitjançant el present procediment. Així mateix, esta publicació se sustenta en l'article 45 de l’esmentada Llei 39/2015, per considerar que així ho aconsellen raons d'interés públic relatives a la millora de l'assistència sanitària, mitjançant l'increment de la seua qualitat general i, en particular, en determinats àmbits geogràfics, així com a través d'una reducció de la pressió assistencial, que implicarà una atenció més garantista del compliment dels principis de l'actuació administrativa d'eficàcia, eficiència, economia, suficiència i adequació dels mitjans als fins institucionals i col·laboració en l’àmbit assistencial.

6. Quant a l'eficàcia de l’acreditació d'infermeres i infermers, esta produirà efectes des de l'endemà de la seua publicació en el DOGV, de conformitat amb l'article 39.2 de la Llei 39/2015.

Les infermeres i infermers que obtinguen l'acreditació mitjançant la present resolució i que exercisquen la professió en centres, servicis i institucions sanitàries de gestió directa dependents de la conselleria competent en matèria de sanitat i adscrits a esta podran sol·licitar, a través del centre, servici o institució en què desenrotllen la seua activitat professional, l'activació dels sistemes d'informació pertinents que els permeten exercir la competència acreditada, després de la firma prèvia de la credencial de seguretat d'accés a sistemes d'informació.

Així, en virtut del que s’ha exposat i atenent raons fundades d'interés públic, de conformitat amb les competències atribuïdes en el Decret 135/2023, de 10 d'agost, del Consell, pel qual s'aprova el Reglament orgànic i funcional de la Conselleria de Sanitat,

RESUELVO

*Primer*

Acreditar d'ofici les infermeres i  infermers que s’assenyalen en l'annex I d'esta resolució, per a la indicació, ús i autorització de dispensació de medicaments i productes sanitaris d'ús humà, en l'àmbit de les cures generals i en l'àmbit de les cures especialitzades de les diferents especialitats d'infermeria, atés que consta que posseïxen una experiència professional mínima d'un any en este àmbit, computant els servicis prestats en centres, servicis i institucions sanitàries de gestió directa dependents de la conselleria competent en matèria de sanitat i adscrits a esta des del seu nomenament inicial en el Sistema Valencià Públic de Salut fins al dia 31 d'agost de 2024, inclusivament.

*Segon*

Acreditar a sol·licitud de persona interessada les infermeres i infermers que s’assenyalen en l'annex II d'esta resolució, per a la indicació, ús i autorització de dispensació de medicaments i productes sanitaris d'ús humà, en l'àmbit de les cures generals i en l'àmbit de les cures especialitzades de les diferents especialitats d'infermeria, atés que consta que posseïxen una experiència professional mínima d'un any en este àmbit, computant els servicis prestats per compte propi, en centres privats o en centres de titularitat pública no dependents de la conselleria competent en matèria de sanitat fins al dia 31 d'agost de 2024, inclusivament, i els expedients dels quals han sigut tramitats i validats fins a esta data per la direcció territorial corresponent, segons l'article 6.3 del Decret 145/2020, de 25 de setembre.

*Tercer*

Acreditar d'ofici les infermeres i infermers que s’assenyalen en l'annex III d'esta resolució, per a la indicació, ús i autorització de dispensació de medicaments i productes sanitaris d'ús humà, en l'àmbit de les cures generals i en l'àmbit de les cures especialitzades de les diferents especialitats d'infermeria, atés que consta que han superat el curs d'adaptació habilitador per a això, conforme al certificat emés per l'Escola Valenciana d'Estudis de la Salut, segons l'article 7.6 del Decret 145/2020.

*Quart*

Denegar les sol·licituds d'acreditació presentades per les persones que s’assenyalen en l'annex IV d'esta resolució, per a la indicació, ús i autorització de dispensació de medicaments i productes sanitaris d'ús humà, en l'àmbit de les cures generals i en l'àmbit de les cures especialitzades de les diferents especialitats d'infermeria, atés que no complixen amb els requisits exigits en el Decret 145/2020, pels motius indicats en este annex.

*Quint*

Ordenar la publicació en el DOGV d'esta resolució d'acreditació i considerar atorgada l'acreditació amb la mera referència a esta publicació.

Contra esta resolució, que posa fi a la via administrativa, es podrà interposar, potestativament, un recurs de reposició davant este mateix òrgan, en el termini d'un mes comptat des de l'endemà de la seua publicació, de conformitat amb el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, directament, un recurs contenciós administratiu davant el jutjat contenciós administratiu que corresponga, en el termini de dos mesos comptats en els termes ja exposats, d’acord amb els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que es puga exercitar qualsevol altra via que es considere procedent.

  

València, 21 d'octubre de 2024

Marciano Gómez Gómez

El conseller de Sanitat

Esta disposició conté annexos. Consulteu-ne la versió en PDF.